Rollercoaster Tycoon

RollerCoaster Tycoon giver dig alle tiders chance for at blive direktør for en forlystelsespark. Du kan endda bygge én selv. Fra åbningsskærmen klikker du på ikonet længst til venstre, derefter vælger du Diamond Heights for at starte et spil med en allerede færdigbygget forlystelsespark. Vil du hellere selv bygge en park, kan du i stedet vælge Forest Frontiers, så får du en park, hvor du starter fra bunden. Diamond Heights giver dog glimrende lejlighed til at lære spillet at kende.

I toppen af skærmen ser du en række ikoner inddelt i fire grupper Den første gruppe består af tre ikoner, der bruges til at pause spillet, afslutte det og slå lyden til og fra. Den næste gruppe bestemmer, hvordan det, du ser på skærmen, skal præsenteres. Zoom ind og ud, drej udsynet, bestem, hvad der skal vises, eller få et kort over hele din park.

Den tredje gruppe omhandler byggeri. De ting, du kan gøre ved parken, grave, anlægge bassiner, plante træer, anlægge stier og endelig anlægge forlystelser. Den sidste gruppe er den administrative. Her kan du finde økonomiske oplysninger, hvilke ting der er under udvikling, hvilke forlystelser du har, generel information om parken, information om dine gæster, om dine ansatte og en liste over de seneste meddelelser, du har modtaget.

Har du valgt Diamond Heights, er dit mål inden tre år at have opnået en værdi på parken på mindst 20.000 pund. For at opnå dette må du udvide med forlystelser. Det koster penge, og dem får du fra tilfredse kunder. I Diamond Heights mangler du fra starten boder, hvor dine kunder kan spise og drikke. Det betyder, at de ikke bruger alle deres penge. Du kommer også til at opleve klager over rengøringen, så du må ansætte mere rengøringspersonale. Derudover gælder det om at holde øje med de forskellige forlystelser, nedsætte ventetiden og tage den højest mulige entre, som du kan lokke ud af dine gæster.

Sådan bygger du en bod eller forlystelse
Klik på det sidste ikon i den tredje gruppe (build new ride/attraction). Et vindue dukker op på skærmen. Klik på fanebladet længst til højre - en mand med tykke kinder. Vælg pizzaboden, og klik på knappen Build This. Nu skal du placere boden et sted i din park. Når det er gjort, dukker et vindue op, hvor du kan regulere dine priser og klikke på en lille grøn knap for at åbne forretningen.

Sådan ansætter du personale
Klik på den næstsidste knap i den sidste gruppe. I vinduet, der åbner, kan du fx vælge Security og klikke på knappen Hire New Security Guard. Et nyt vindue åbnes, og musens markør ændres til en pincet. Bevæg den hen over parken, og klik for at sætte din nye sikkerhedsvagt i arbejde.

For at ændre prisen på en forlystelse
Klik på forlystelsen. Et vindue åbner, og på fanebladet med en mønt og en billet kan du regulere prisen.

Læs dine gæsters tanker
Hvis du klikker på en af dine gæster, åbnes et vindue, hvor du blandt andet kan se, hvad han eller hun tænker, hvor mange penge vedkommende har brugt og på hvad, og ikke mindst hvor mange penge gæsten har tilbage at bruge i din park.

For at få alting til at gå op i en højere enhed skal du altså udvide med forlystelser, boder og personale for at underholde dit publikum, så de bruger alle deres penge og helst så hurtigt som muligt, så der bliver plads til nye gæster med nye forsyninger.

For at forlade parken skal du klikke på ikonet med disketten og vælge Quit Game.